**АНЕКС 5: Концепт за консултативен настан со сите засегнати страни**

**Писмо - покана за учество на консултативен настан**

**До .........................**

**Почитуван (а),**

Ни претставува чест и задоволство да Ве поканиме да земете учество на консултативниот настан **„Заедно за унапредено владеење во областа на животната средина и климатските промени“** кој ќе се одржи на ............, ноември, 2023 г., во .................................

Настанот го организира Институтот за добро владеење и политики за животна средина и климатски промени, со седиште во Скопје, во рамки на проектот „*Подобрување на доброто владеење во животната средина и климатските промени*“, финансиски поддржан од страна на Европската Унија. Цел на проектот е да се посвети должно внимание на темата за добро владеење во животната средина и климатските промени како тема која е од суштинско значење за евроинтегративниот процес на државата.

Доброто владеење вообичаено се дискутира како дел од реформите во јавната администрација, но поврзано со животната средина и климатски промени сепак поретко иако се работи за теми кои се многу значајни поради Зелениот договор на ЕУ и Зелената агенда за Западен Балкан. Повеќе од 20 закони за животна средина и околу 400 подзаконски акти упатуваат на значајно ниво на апроксимација со правото на ЕУ. Сепак, во годишниот извештај на Европската Комисија за 2022 година за Поглавје 27 – Животна средина и климатски промени се заклучува дека спроведувањето на целото законодавство е во рана фаза што е одговорност на националните и локалните власти.

Тековниот притисок на невладините организации врз националните и локалните власти обично се однесува на конкретни еколошки прашања, првенствено за видливите проблеми, но поретко за тоа како се управува со целиот сектор. Управувањето ја вклучува способноста на властите да донесуваат и спроведуваат закони и да даваат услуги. Следствено, со овој проект, нашиот Институт има за цел да процени кое е моменталното ниво на разбирање за доброто владеење во животната средина и климатските промени меѓу различните засегнати страни (како што се националните и локалните власти, невладините организации и бизнис секторот), и потоа да анализира како тоа е опфатено во законодавството за животна средина и практиките на националната и локалната администрација.

За време на настанот ќе бидат презентирани меѓународни стандарди и практики за добро владеење и ќе биде презентиран Извештај од истражување на состојбите поврзани со доброто владеење во областа на животната средина и климатските промени. Извештајот содржи клучни наоди и препораки засновани на канцелариско истражување, анкетно истражување спроведено во осум општини, како и интервјуа и тематски состанок со раководни службеници во Министерството за животна средина и просторно планирање. Извештајот ќе биде финализиран согласно со заклучоците од консултативниот настан.

Би Ве замолиле да го потврдите учество најдоцна до ........................, 2023 година, на следнава е-маил адреса .............., или на телефонот ......................................

Благодариме однапред на подготвеноста за учество на настанот и придонесот во процесот на консултации за оваа значајна тема,

Срдечно!

.........................................

Јадранка Иванова

Претседател на Институтот за добро владеење и политики за животна средина и климатски промени

**ДНЕВЕН РЕД**

**....... , ..........., 2023 г.**

09:00 - 09:30 *Пристигнување и регистрација на учесниците*

09:30 - 10:00 **Воведни обраќања**

*Претставник на Делегацијата на Европската Унија*

*Претставник на Министерството за животна средина*

*Претствник на Институтот за добро владеење и политики за животна средина и климатски промени*

10:00 - 10:45 **Меѓународни стандарди и практики на доброто владеење**

*.............................., Меѓународен консултант за добро владеење*

10:45 - 11:15 Пауза за кафе

11:15 - 12:00 **Извештај од истражување на состојбите поврзани со доброто владеење во областа на животната средина и климатските промени – клучни наоди и препораки**

*м-р Тони Поповски, Национален консултант за добро владеење*

12:00 - 12:45 **Прашања и одговори, дискусија (прв дел)**

12:45 - 14:00 Ручек

14:00 - 15:00 **Дискусија (втор дел)**

15:00 - 15:30 **Заклучоци од настанот и завршни обраќања**

**Општи теми и прашања за модерирана дискусија поврзани со доброто владеење**

Покрај наодите и препораките од Извештај од истражување на состојбите поврзани со доброто владеење во областа на животната средина и климатските промени предмет на дискусија ќе бидат и следниве општи теми и прашања поврзани со доброто владење:

* Како ја оценувате реалната примена на утврдените начела во Законот за вработените во јавниот сектор и кои се клучните предизвици?
* Дали сметате дека оваа листа на начела може да се прошири имајќи ги предвид сличните одредби и решенија во државите членки на ЕУ, поврзано со работата на Европската Комисија како и други формулации на начела за добро владеење на меѓународни организации кои се развојни партнери на Републиката (на пример: дополнување со начело на инклузивност - задолжително регулирање на партиципацијата на засегнатите страни во одлучувањето на двете нивои на власт, а особено на ранливите групи; начело на визија и партиципативно планирање и програмирање и сл.)?
* Кои се клучните предизвици поврзани со функционирањето на Националниот портал за електронски услуги и на кој начин (и) планирате да ги адресирате (МИОА)?
* Кој е ставот на општините и ЗЕЛС за вклучување на општинските електронски услуги на Националниот портал за електронски услуги?
* Колку административни канцеларии како „една точка за услуги“ се воспоставени во моментов (МИОА)?
* Кои се клучните предизвици поврзани со водењето на Централен каталог на податоците од јавниот сектор - објавени за користење врз основа на каталог на податоци од органите и институциите од јавниот сектор и дали и кога порталот [www.otvorenipodatoci.gov.mk](http://www.otvorenipodatoci.gov.mk) ќе биде ставен во функција? (МИОА)
* Како ја оценувате реалната примена на утврдените начела во Законот за спречување на корупцијата и судирот на интереси и спроведувањето на мерките и активностите од Национална стратегија за спречување на корупција и судир на интереси и кои се клучните предизвици (ДКСК)?
* Кои според Вас се клучните предизвици поврзани со корупцијата во областа на заштита на животната средина и климатската акција (ДКСК)? Други прашања за ДКСК:
  + Кои се клучните предизвици со кои се соочувате при примена на одредбите од Законот за лобирање?
  + Дали е воспоставен Регистарот на лобисти, лоби организации и лобирање и колку субјекти се регистрирани во овој момент?
  + Колку писмени извешти за реализирани активности имате добиено од лобисти, лоби организации?
  + Кои се клучните предизвици со кои се соочувате при примена на одредбите од Законот за заштита на укажувачите?
* Дали се евидентирани случаи на дискриминација поврзани со спроведувањето на одредбите од законите од областа на животната средина и климатската акција (КСЗД)?
* Кои се клучните предизвици во спроведувањето на одредбите од Законот за еднакви можности на жените и мажите?
* Кои се клучните предизвици во спроведувањето на одредбите од Законот за слободен пристап до информации од јавен карактер (Агенција за заштита на правото на слободен пристап до информациите од јавен карактер)?
* Кои се клучните предизвици за ефикасно и ефективно спроведување на одредбите од Законот за локалната самоуправа поврзани со информирање на јавноста и облиците на учество на граѓаните (МЛС/ЗЕЛС/општини)?
* Кои се клучните предизвици поврзани со воспоставувањето и функционирањето на облиците на месната самоуправа (МЛС/ЗЕЛС/општини)?