**АНЕКС 4: Полуструктуиран прашалник за интервју со раководни службеници во МЖСПП, концепт за тематски состанок и пропратно писмо**

**Писмо за закажување на интервјуа и одржување на тематски состанок**

**До: Министерство за животна средина и просторно планирање**

**Почитувани,**

Би сакале да Ве информираме дека Институтот за добро владеење и политики за животна средина и климатски промени, со седиште во Скопје, спроведува проект „*Подобрување на доброто владеење во животната средина и климатските промени*“, финансиски поддржан од страна на Европската Унија. Цел на проектот е да се посвети должно внимание на темата за добро владеење во животната средина и климатските промени како тема која е од суштинско значење за евроинтегративниот процес на Република Северна Македонија.

Доброто владеење вообичаено се дискутира како дел од реформите во јавната администрација, но поврзано со животната средина и климатски промени сепак поретко иако се работи за теми кои се многу значајни поради Зелениот договор на ЕУ и Зелената агенда за Западен Балкан. Повеќе од 20 закони за животна средина и околу 400 подзаконски акти упатуваат на значајно ниво на апроксимација со правото на ЕУ. Сепак, во годишниот извештај на Европската Комисија за 2022 година за Поглавје 27 – Животна средина и климатски промени се заклучува дека спроведувањето на целото законодавство е во рана фаза што е одговорност на националните и локалните власти.

Тековниот притисок на невладините организации врз националните и локалните власти обично се однесува на конкретни еколошки прашања, првенствено за видливите проблеми, но поретко за тоа како се управува со целиот сектор. Управувањето ја вклучува способноста на властите да донесуваат и спроведуваат закони и да даваат услуги. Следствено, со спроведување на овој проект, нашиот Институт има за цел да процени кое е моменталното ниво на разбирање за доброто владеење во животната средина и климатските промени меѓу различните засегнати страни (како што се националните и локалните власти, невладините организации и бизнис секторот), и потоа да анализира како тоа е опфатено во законодавството за животна средина и практиките на националната и локалната администрација. Врз основа на проценките и анализите, оваа тема ќе биде промовирана преку организирање јавен настан и давање препораки за подобрување на доброто владеење со животната средина и климатските промени во Република Северна Македонија.

Со цел да се спроведе успешно истражување, развиен е анкетен прашалник кој е споделен со осум општини, по една во секој од осумте плански региони. Покрај анекетата во општините, а со цел да се создаде основа за квалитетни препораки, Институтот има потреба од реализирање на интервјуа и тематски состанок со раководни службеници во Министерството за животна средина и просторно планирање. Севкупните наоди и поврзаните препораки ќе бидат обединети во Интегрален извештај од ова продлабочено истражување кој ќе биде презентиран на консултативен настан со сите засегнатите страни, а потоа финализиран согласно со заклучоците од настанот.

Ве замолиле да ни излезете во пресрет за заедничко организирање на онлајн интервјуа до крајот на октомври и тематски состанок во просториите на МЖСПП во првата седмица од ноември, 2023 година. Конкретните дати и термини би ги утврдиле накнадно и согласно со достапноста на раководните службеници во МЖСПП.

Во прилог на ова писмо испраќаме концепт со индикативни прашања за интервјуа и концепт за одржување на тематскиот состанок.

Благодариме однапред на подготвеноста за продуктивна соработка,

Срдечно!

.........................................

Јадранка Иванова

Претседател на Институтот за добро владеење и политики за животна средина и климатски промени

**Полуструктуиран прашалник за интервју со раководни службеници во МЖСПП**

**Интервју со сектор – Македонски информативен центар за животна средина при МЖСП**

* **На кој начин (и) МЖСПП ги обезбедува податоците и информациите за состојбата, квалитетот и трендовите на сите медиуми и области на животната средина?**
* **Опишете ја соработката со институциите кои се извор на податоци и информации. Со кои потешкотии и предизвици се соочувате, кои мерки и активности ги превземате за нивно адресирање?**
* **Како би ја оцениле соработката со Државниот завод за статистика?**
* **Дали е запазена динамиката на подготовка, публикување и дистрибуција на извештаите за состојба на животната средина (член 45 на Законот за животната средина)?**
  + **Дали имате определено овластено лице кое ќе биде одговорно за остварување на правото за пристап до информации, вклучувајќи ги и тие за состојбите во животната средина?**
  + **На кој начин обезбедувате ширење на информациите за животната средина односно достапност за јавноста?**
  + **Со какви потешкотии и предизвици се соочувате во процесот на обезбедување на пристап до информациите за животната средина?**
  + **Кои се основните предизвици поврзани со воспоставувањето на државната мрежа за мониторинг на квалитетот на амбиентниот воздух?**
* **Дали за изготвување на извештаите од член 45 (став 2) на Законот за животната средина е формирано координативно тело составено од претставници на органи, организации и институции кои поседуваат податоци од областа на животната средина и дали истото редовно заседава?**
* **На кој начин ја одржувате базата на податоци и информации за животната средина и во кои формати и дали постојано ги ажурирате информациите за животна средина кои ги поседувате?**

***Опционални прашања:***

* ***Колку барања за информации и податоци што се однесуваат на животната средина имате добиено во 2021, 2022 и во тек на 2023 година и по колку од нив е постапено?***
* ***За колку случаи на побарани информации во 2022 година, имате наплатено надоместок?***

**Интервју со сектор за животна средина при УЖС**

* **Кои се клучните предизвици при спроведување на одредбата за правење на стратегиска оцена на влијание врз животната средина и врз здравјето на луѓето од стратегиите, плановите и програмите?**
* **Со кои предизвици се соочувате при водење на постапки поврзани со Студиите за оцена на влијание на проекти врз животната средина?**

***Опционални прашања:***

* ***За колку национални плански документи се подготвени стратегиски оценки на влијание, во 2021, 2022 и во тек на 2023 година)?***
* ***Колку одлуки за неспроведување на стратегиска оцена во која се образложени причините имате добиено во 2021, 2022 и во тек на 2023 година и колку од нив ги имате одобрено?***
* ***Колку извештаи за стратегиска оцена на влијание врз животната средина имате усвоено во 2021, 2022 и во тек на 2023 година?***
* ***Колку студии за оцена на влијанието на проектот врз животната средина имате добиено и објавено во 2021, 2022 и во тек на 2023 година?***
* ***Колку извештаи за соодветноста на студијата за оцена на влијанието на проектот врз животната средина имате подготвено во 2021, 2022 и во тек на 2023 година?***
* ***Колку решенија со кои се дава согласност или се одбива барањето за спроведување на проектот имате донесено во 2021, 2022 и во тек на 2023 година?***
* ***Колку јавни расправи по однос на студијата за оцена на влијанието на проектот врз животната средина имате организирано во 2021, 2022 и во тек на 2023 година?***

**Интервју со сектор за индустриско загадување и управување со ризик при УЖС**

* **Со кои предизвици се соочувате при водење на постапки поврзани со издавање на А­ интегрираната еколошка дозвола?**
* **Како би ја оцениле комуникацијата и соработката со индустриските оператори (на скала од 1 – 5 каде, 5 е одлична, а 1 незадоволителна)?**
* **На кој начин (и) сметате дека би можела да се унапреди комуникацијата и соработката со индустриските оператори?**

***Опционални прашања:***

* ***Колку барања за А­ интегрираната еколошка дозвола имате објавено во 2002 година и во тек на 2023 година?***
* ***Колку јавни расправи се одржани по однос на барања за А­ интегрираната еколошка дозвола во 2002 година и во тек на 2023 година?***
* ***Дали е воспсотавена и колку пати е свикана Научно­техничка Комисија за најдобри достапни техники во 2022 и во текот на 2023 година?***
* ***Колку А ­интегрирани еколошки дозволи се издадени и објавени во 2021, 2022 и во текот на 2023 година?***
* ***Колку хаварии се имаат случено во 2021, 2022 и во тек на 2023 година?***
* ***Колкав е бројот на решенија донесени по основ на настаната еколошка штета во 2021, 2022 и во тек на 2023 година?***

**Интервју со сектор за природа при УЖС**

* **Како го оценувате степенот на одржливо користење на природно богатство во интерес на сегашниот и идниот развој (на скала од 1 – 5 каде, 5 е висок, а 1 низок)?**
* **Дали сметате дека е воспоставен функционален систем за спречување на штетните активности на физички и правни лица врз природата?**
* **Наведете ги клучните предизвици поврзани со воспоставувањето на мрежата на заштитени подрачја во Републиката?**
* **Колку иницијативи има поднесено МЖСПП и колку предлози за прогласување на заштитено подрачје имате добиено во изминатите две и тековната 2023 година?**
* **Колку планови за управување со заштитени подрачја биле доставени за согласност до МЖСПП во 2021, 2022 и во тек на 2023 година?**
* **Како го оценувате степенот на интегрирање на целите за заштита на природата во развојните документи на други сектори (на скала од 1 – 5 каде, 5 е висок, а 1 низок)?**
* **Колку седници има одржано Националниот совет за заштита на природата во 2022 и во тек на 2023 година?**
* **Наведете ги клучните предизвици поврзани со мониторингот на состојбата на природата и функционирањето на Националниот информативен систем за биолошка разновидност?**
* **На кој начин (и) обезбедувате пристап до информации во врска со заштитата на природата и учество на јавноста во одлучувањето за прашања од областа на заштитата на природата?**

**Интервју со сектор за соработка со локална самоуправа и управно - надзорни работи на МЖСПП**

* **Кои се клучните предизвици поврзани со спроведувањето на општинските надлежности од областа на заштитата на животната средина и климатските промени?**
* **Кои се клучните предизвици поврзани со воспоставувањето и функционирањето на мониторингот на бучавата во животната средина вклучувајќи го и функционирањето на државната и локалните мрежи?**
* **На кој начин (и) ја информирате јавноста за состојбата со бучавата во животната средина?**
* **Колку акциони планови за бучава во животната средина се доставени до МЖСПП за одобрување во 2021, 2022 и во тек на 2034 година?**

**Интервју со сектор за отпад при УЖС:**

* **Кои се клучните предизвици на управувањето со отпадот во моментов, со фокус на доброто владеење?**
* **Донесен е План за управување со отпад 2021 - 2031, а со Законот за управување со отпадот е предвидено носење на Стратегија за управување со отпадот за период од 12 години и План за управување со отпадот за период од 6 години. Дали овој 10 -годишен План практично ги обединува двата документи? Дали планирате измена и дополнување на Законот за управување со отпадот за да се утврди обврска за подготвка на еден 10-годишен план или стратегија?**

***Опционално прашање:***

* ***Колку програми за управување на отпад имате добиено на увид во 2021, 2022 и во текот на 2023 година и дали добивате редовни годишни извештаи за спроведувањето програмите?***

**Интервју со сектор за води при УЖС:**

* **Кои се клучните предизвици на управувањето со водите по подрачја на речни сливови во моментов, со фокус на доброто владеење?**
* **Како го оценувате интересот на јавноста да учествува во постапката за издавање на дозволи за користење на водата и дозволи за испуштање во вода (на скала од 1 до 5, каде 1 е низок, а 5 е висок)?**
* **Со кои клучни предизвици се соочувате при водење на постапката за доделување на коцесии за користење на води?**
* **Дали сметате дека донесената Национална стратегија за води е сеуште актуелна или е потребно нејзино ревидирање?**
* **Кој е моменталниот статус на Водостопанската основа на Републиката имајќи предвид дека не е достапна на веб страницата на МЖСПП?**
* **Во тек е подготовка на Просторен план на Републиката. Дали планирате усогласување на Националната стратегија за води и Водостопанската основа на Републиката со новиот Просторен план? Како планирате да се синхронизираат процесите за подготовка и ажурирање на овие три документи кои ги носи Собранието на Република Северна Македонија?**
* **Каков е статусот на подготовка на програмите за заштита од штетно дејство на водите како дел од плановите за управување со речен слив?**
* **Кои се според Вас, клучните предизвици за воспоставување и функционирање на системот за мониторинг на состојбата на квантитетот и квалитетот на сите водни тела во Републиката - Државна хидролошка мрежа за мониторинг?**
* **Кои се според Вас, клучните предизвици за воспоставување и функционирање на подсистемот за мониторинг на состојбата на нивото и количеството на акумулираните води во акумулациите, како и на количеството на водите што влегуваат и што се испуштаат од нив?**
* **Дали е формирано постојаното оперативно тело кое врши координирање на активностите во случај на опасност од уривање на брани, пробивање на заштитни насипи, како и испуштање или прелевање на поголеми количества на вода од акумулациите што можат да предизвикаат поплави?**
* **Дали МЖСПП изготвува извештаи за активностите реализирани во претходната година и предвидените активности за наредната година во врска со заштитата од штетното дејство на водите ? Доколку одговоривте со НЕ, наведете ги причините?**
* **Кои се според Вас, клучните предизвици за воспоставување и ажурирање на Водната книга како база на податоци за користењето на водите?**
* **Кои се според Вас, клучните предизвици со кои се соочувате при подготовка на 3 – годишниот извештај за водата наменета за консумирање од страна на човекот за целата територија на Републиката?**
* **Колку седници на Националниот совет за води се одржани во 2021, 2022 и во тек на 2023 година?**
* **Колку седници на 4-те совети за управување со подрачјето на речен слив се одржани во 2021, 2022 и во тек на 2023 година?**

***Опционални прашања:***

* ***Колку дозволи за користење на водата имате издадено во 2021, 2022 и во тек на 2023 година?***
* ***Колку концесии за користење на води се доделени во 2021, 2022 и во тек на 2023 година?***
* ***Колку дозволи за испуштање во водите имате издадено во 2021, 2022 и во тек на 2023 година?***
* ***Колку водостопански согласности имате издадено во 2021, 2022 и во тек на 2023 година?***

**Концепт за тематски состанок со МЖСПП**

Состанокот би се одржал во соодветна просторија на МЖСПП.

Форматот би бил тркалезна маса со учество на најмногу 12 лица.

Дневниот ред би бил сочинет од две сесии од по еден час и 30 минути, со кафе пауза меѓу нив и заеднички ручек по завршување на состанокот. Логистичките трошоци за освежување, кафе паузата и кетеринг за заедничкиот ручек ќе бидат покриени од страна на Институтот,

Од страна на Институтот за добро владеење и политики за животна средина и климатски промени учество би земале три лица: претставник на Институтот, надворешен консултант за добро владеење и записничар.

Од страна на МЖСПП очекуваме учество на следниве вработени лица или соодветна замена за нив:

* Државен советник за климатски промени – Теодора Обрадовиќ Грнчаровска;
* Сектор за одржлив развој и инвестиции при МЖСПП - Сашка Брбљиќ;
* Сектор за ЕУ при МЖСПП – Драгана Черепналковска;
* Сектор за правни и општи работи при МЖСПП – Билјана Тешева Ѓорѓиевска;
* Сектор за соработка со локална самоуправа и управно - надзорни работи при МЖСПП – Тања Пауновска;
* Сектор – Македонски информативен центар за животна средина при МЖСП – Катерина Николовска;
* Претставници на Управата за животна средина при МЖСПП (најмногу три лица, по можност раководни службеници).

**Прашања за дискусија на тематскиот состанок**

* **Дали е воспоставен ЦЕЛОСЕН систем на планирање на заштитата, унапредување и управување со животната средина? Кои се клучните празнини и предизвици?**
* **Дадете оценка на степенот на известување на јавноста и на релевантните институции за состојбата на животната средина и нивно вклучување во заштитата на истата како и за учеството на јавноста во донесувањето на одлуките кои се однесуваат на состојбата на животната средина. Кои се клучните предизвици?**
  + **Дали во постапката на донесување одлуки или плански документи согласно со одредбите на Законот за животната средина, ја имате определено јавноста која ќе биде засегната или веројатно ќе биде засегната со спроведувањето на донесените одлуки или плански документи, или има интерес во спроведувањето на донесените одлуки или плански документи ?**
  + **Дали ја спроведувате обврската од Законот за користење на податоците од јавниот сектор, за јавно објавување на податоците кои ги создавате во остварувањето на своите надлежности согласно со закон, со цел да овозможите користење на тие податоци од страна на правни или физички лица за создавање на нови информации, содржини, апликации или услуги?**
* **Дадете оценка на степенот на јавната свест за животната средина, за нејзиното значење, како и за потребата од активното учество во нејзината заштита. Кои се според Вас, најголемите предизвици за аплицирање на начелото на подигање на јавната свест за значењето и заштитата на животната средина?**
* **Дадете оценка на степенот на усогласување на планските документи за животната средина, со стратешките, планските и со програмските документи во други области?**
  + **Дали доследно се спроведува одредбата за правење на стратегиска оцена на влијание врз животната средина и врз здравјето на луѓето од стратегиите, плановите и програмите?**
* **Дали планирате подготовка на Национален акционен план за животната средина?**
* **Дали сметате дека содржината на Националната стратегија за одржлив развој е сеуште актуелна? Како кореспондираат овие два клучни национални документи со процесот на подготвка на Националната развојна стратегија (предвидено да биде донесена од Собранието заедно со специјален закон до крајот на 2023)?**
* **Колку НВО и општини се корисници на средства од Програмата за инвестирање во животната средина во 2023 година?**
* **Дали се планираат измени и дополнувања на Законот за животната средина со цел да се создаде основ за носење на Стратегија и Закон за клима (климатска акција)?**
* **Дали МЖСПП планира да подготви Национален план за справување со опустинувањето и ублажување на ефектите од суши?**

***Општи прашања поврзани со доброто владеење:***

* **Дали МЖСПП има ИСО 9001 сертификат?**
* **Какви се плановите на МЖСПП по однос на дигитализацијата на административните услуги и водењето на постапки за издавање на дозволи, согласности и други акти?**
* **Дали имате донесено политика за интегритет и кои мерки ги спроведувате за спречување на корупцијата и судирот на интереси?**
* **Дали имате донесено внатрешен акт со кој утврдувате процедури, односно правила со кои ќе се уредат: остварувањето и евиденцијата на контактите со цел лобирање, идентификувањето и евиденцијата на лицата кои остваруваат контакти во институциите, транспарентни процеси на подготвување, донесување и изменување на јавни политики, односно програми, закони или подзаконски или други општи акти, што вклучуваат објавување на податоци за идентитетот на сите учесници во процесот, субјектите чии интереси биле застапувани, условите под кои учеството било остварено и исплатените надоместоци за истото, проактивно објавување на соопштенија за остварени официјални средби и состаноци, со податоци за присутните учесници и предметот на дискусија?**
* **Дали и на кој начин ги спроведувата одредбите од Законот за еднакви можности на жените и мажите?**
* **Кој е Вашиот став за евентуално уредување на обврска во Законот за заштита на животната средина за воспоставување на партиципативно тело во општините за подготовка и следење на спроведувањето на општинските политики од областа на животната средина?**